Malice Mizer

1992-1994

Malice Mizer grunnlegges i 1992 av gitaristene Közi og Mana, som begge hadde bakgrunn i bandet Matenrou. Tetsu ble gruppas vokalist, Yu~ki bassist og Gaz trommeslageren.
Mellom 1992 og 1993 turnerte Malice Mizer rundt om i Japan, samtidig som de ga ut fire demokassetter. Deres første offisielle utgivelse var sangen «Speed of Desperate» på samleplaten «Brain Trash» fra 1993. Like etter denne utgivelsen, den 15. mars, forlot Gaz bandet for å bli med i Kneuklid Romance, mens Kneuklid Romances trommeslager Kami ble med i Malice Mizer bare to dager senere.
I 1994 slapp Malice Mizer sitt første album, «memoire», gjennom Manas nystiftete uavhengige selskap, Midi:Nette. Dette albumet ble utgitt på nytt kort tid etter under navnet memoire DX, med bonussangen «"バロック"; Baroque». Bare noen dager senere, forlot vokalisten Tetsu bandet.

1995-1999

Høsten 1995, etter et års tid uten aktivitet, ble Gackt ansatt som Malice Mizers nye vokalist. Like etter ble det sluppet to nye singler; «Uruwashiki Kamen no Shotaijo» og «Ma Chérie». I 1996 kom det nye albumet «Voyage ~sans retour~» som ble etterfulgt av en turné.
Gackt forlot Malice Mizer i 1999, og bare noen måneder senere døde bandets trommeslager, Kami, av hjerneblødning.

1999-2001

I siste halvdel av 1999 og starten av 2000 ga Malice Mizer ut et par singler («Saikai no Chi to Bara» og «Kyomu no Naka de no Yuugi»), i tillegg til et minnealbum til ære for Kami («Shinwa»). En av Yu~kis venner, Masaki Haruna; bedre kjent som Klaha, gjestesang på den følgende singelen «Shiroi Hada ni Kuruu ai to Kanashimi no Rondo», og ble deretter gruppas tredje, og siste, vokalist. Malice Mizer la igjen ut på turné etter utgivelsen av sitt siste album «薔薇の聖堂 (Bara no Seidou)», sommeren 2000. Etter dette ga de ut singlene «Gardenia», «Beast of Blood» og «Garnet ～禁断の園へ～ (Garnet ~Kindan no sono e~)», samt langfilmen «薔薇の婚礼 ～真夜中に交わした約束～ (Bara no Konrei ~Mayonaka ni kawashita yakusoku~)».
I desember 2001 gikk Malice Mizer inn i en pauseperiode på ubestemt tid som har vart helt siden da.
Nå nylig, i midten av 2008, ble Közi, Mana og Yu~ki sett sammen for første gang på syv år, hvor de snakket livlig sammen i en restaurant. Deretter ble de sett sammen under feiringen av Katsuo, Manas fetter, sin bryllupsfeiring. Og etter den nylige konserten til Moi Dix Mois med Közi som gjest(27. Desember 2008, Dis Inferno VI), er spekulasjonene høye blant fansen om noe virkelig er på gang.

Soloprosjekter

Etter at han forlot bandet i 1994, har Tetsu vært i flere forskjellige band, slik som Zigzo og Mega8Ball. Han har også gitt ut et eget album og er i dag med i bandet Nil.
Gackt startet sin egen karriere som soloartist i 1999, etter at han sluttet som vokalist i Malice Mizer. Han har gitt ut flere album og singler, og har vært med i en del filmer. Han er i dag en av Japans mest berømte Jrock-artister og TV-stjerner.
Klaha startet sin egen solokarriere etter Malice Mizer startet sin hiatus, men i midten av 2004 måtte fanklubben hans stenge, og det gikk rykter om at han tok en pause grunnet sykdom. Dette har imidlertid ikke blitt bekreftet enda. I år 2006 skrev han en melding til fansen via hjemmesiden sin om at han skulle returnere til rampelyset i 2007, men det har ikke skjedd noe mer.
Mana har startet sitt eget soloprosjekt i form som et band ved navn Moi Dix Mois og holder konserter både i Japan og Europa. Han har også en karriere som motedesigner med sin egen klesbutikk kalt Moi-même-Moitié, hvor han designer klær under kategorien Elegant Gothic Lolita(EGL) og Elegant Gothic Aristocrat(EGA).
Közi har blitt med i bandet Eve of Destiny og jobber også med sin egen karriere som soloartist.
Yu~ki har enda ikke startet i noe band eller prosjekt, men ble sett i 2004 hvor han hjalp Közi med sangtekstene sine.